b'\n_START_ARTICLE_\nOtto Finsch\n_START_PARAGRAPH_\nFriedrich Hermann Otto Finsch (8. elokuuta 1839 Warmbrunn, Sleesia \xe2\x80\x93 31. tammikuuta 1917 Braunschweig) oli saksalainen kansatieteilij\xc3\xa4, luonnontutkija ja tutkimusretkeilij\xc3\xa4._NEWLINE_19-vuotiaana Finsch matkusti Bulgariaan yksityisopettajaksi. Vapaa-ajallaan h\xc3\xa4n opiskeli luonnonhistoriaa ja julkaisi Bulgarian linnustoa k\xc3\xa4sittelev\xc3\xa4n kirjoituksen Journal fur Ornithologie-sarjassa. H\xc3\xa4n sai apulaishoitajan viran Hollannin kansallisesta luonnonhistoriallisesta museosta Leidenissa. Vuonna 1864 h\xc3\xa4nest\xc3\xa4 tuli museonhoitaja Bremeniin. 1876 h\xc3\xa4n tutki yhdess\xc3\xa4 Alfred Edmund Brehmin kanssa Turkestania ja Luoteis-Kiinaa. N\xc3\xa4ihin aikoihin h\xc3\xa4n toimi my\xc3\xb6s Hermann Schlegelin apulaisena._NEWLINE_Finsch luopui virastaan 1878 voidakseen matkustella. Vaimonsa Josephinen kanssa h\xc3\xa4n vieraili Australiassa, Uudessa-Seelannissa, Polynesiassa ja Papua-Uudessa-Guineassa. 1882 h\xc3\xa4n palasi Saksaan. 1884 h\xc3\xa4n matkusti takaisin Uuteen-Guineaan Otto von Bismarckin Keisarillisena komissaarina ja neuvotteli alueen koillisosasta Saksan protektoraatin, johon kuuluivat my\xc3\xb6s Uusi-Britannia ja Uusi-Irlanti. Alue nimettiin Keisari Wilhelmin maaksi ja Bismarckinmereksi. Alueen p\xc3\xa4\xc3\xa4kaupunki nimettiin Finschhafeniksi h\xc3\xa4nen kunniakseen. Finsch purjehti ensimm\xc3\xa4isen\xc3\xa4 eurooppalaisena Sepikjokea, noin 50 kilometri\xc3\xa4 suistosta sis\xc3\xa4maahan, ja h\xc3\xa4n nimesi joen Kaiserin Augustaksi._NEWLINE_Palattuaan Berliiniin Finsch toimi kaksi vuotta Uuden-Guinean komppanian neuvonantajana. 1898 h\xc3\xa4net valittiin Leidenin valtionmuseon lintukokoelmien hoitajaksi. 1904 h\xc3\xa4n sai viran Braunschweigin kunnallisen museon kansatieteellisen osaston johtajana._NEWLINE_Finsch nimesi useita lintulajeja, kuten ruskosirppinokan (Epimachus meyeri) Adolf Bernard Meyerin kunniaksi. Finschin kunniaksi on nimetty muutama papukaijalaji: lila-amatsoni (Amazona finschi) ja harmaap\xc3\xa4\xc3\xa4kaija (Psittacula finschii).'